Jeg heter Jørn Prangerød og kommer fra Fellesforbundet, som er Norges største fagforbund i privat sektor med 150 000 medlemmer. Vi organiserer store deler av industrien, byggenæringen og i ulike deler av den private tjenestesektoren. I forhold til dagens tema så har vi medlemmer i bl.a. havbruk og i hele verdikjeden skog. Jeg skal si litt mer om skog etterhvert.

Men – først litt om det kanskje aller viktigste fortrinnet vi har i Norge. Det er all den kompetansen som sitter i norske arbeidstakeres hoder og hender. Innovasjonsevnen, omstillingsevnen og samarbeidsforholdene i norsk arbeidsliv er unik. Den norske modellen med en likeverdig dialog og samarbeid mellom partene i arbeidslivet og myndighetene vil være vårt fremste konkurransefortrinn også i overgangen til lavutslippssamfunnet og en fremtidig bioøkonomi. En bioøkonomistrategi må, etter vårt syn, ta utgangspunkt i å styrke verdiskapingen og vri den i mest mulig bærekraftig retning, gjennom innovasjon og utvikling i eksisterende bedrifter.

I dag eksporteres mye av tømmeret ubearbeidet ut fra Norge. Det er ingen varig verdiskapende strategi. Med riktig satsing er det store muligheter for økt bruk av skogens ressurser. Vi har hørt alt hva Borregaard kan produsere på basis av tømmer. Vi mener at økt bruk av tre som bygningsmateriale bør være et satsingsfelt. Et enkelt virkemiddel som å kreve livsløpsanalyse av bygningers klimautslipp kan være tilstrekkelig for å få til det. Treets unike egenskaper med fangst og lagring av karbon kommer da til sin rett. Vi har også stor tro på bioenergisatsinger, som på Tofte med biodrivstoff og Treklyngen på Ringerikes satsinger, blant annet på på biokull.

Men for at ambisjonene i Skog 22 om en firedobling av omsetningen frem mot 2050 skal bli virkelighet så må aktørene samarbeide tettere, og myndighetene må støtte oppunder og legge til rette med forutsigbarhet for konkurransedyktige rammevilkår. Da vil jeg avslutte med å si at; Fellesforbundet og LO mener at verdikjeden skog og tre må være et satsingsområde i næringspolitikken, som f.eks. marin og maritim næring er det. Og helt til slutt vil jeg minne om at; fremtidens bioindustri ikke vil oppstå av seg selv, men stå på skuldrene av dagens industri.